google/wiki40b huggingface dataset:
Bodø Hovedvannverk

Bodø Hovedvannverk er et kommunalt vannverk som benytter Heggmovatnet som kilde og vil forsyne rundt 90 prosent av Bodøs befolknings vannbehov. Vannverket er planlagt å dekke Bodøs behov i 100 år.
Prosjektet hadde en kostnadsramme på rundt 445 millioner og innføringen av det nye hovedvannverket resulterer i at tidligere restriksjoner på bruk av Vollvatnet, Svartvatnet, Soløyvatnet og Vatnvatnet blir opphevet eller redusert.
Den tidligere hovedvannkilden Vågøyvatnet har fortsatt restriksjoner da den fungerer som reservevannkilde.
Anlegget ble vedtatt utbygget i 1998 og skulle etter planen åpnet høsten 2006, men åpningen har blitt utsatt flere ganger etter blant annet lekkasjer i rørnettet og tekniske problemer i renseanlegget. Prøvedrift ble startet 10. mai 2007 og innkoblingen av husstander ble startet 7. august samme år.

Renseanlegg

Det er bygget et renseanlegg for vannet i Heggmoen hvor vannet blir renset to ganger, først gjennom finknust marmor (kalsiumkarbonat) før deretter å bli bestrålt med UV-stråler, pH-verdiene ved det nye anlegget vil være noe høyere en i de tidligere anleggene.

Fjellanlegg

I forbindelse med det nye hovedvannverket ble det bygget to rentvannsmagasiner i fjellhaller under Hunstadtoppen (31 millioner liter.) som vil kunne dekke behovet i 1-2 døgn før reservesystemer settes i drift. Et mindre rentvannsmagasin ble også bygget i Rønvikfjellet (6.500 m³)
Nordre Land prestegjeld

Nordre Land prestegjeld var et prestegjeld i Hadeland og Land prosti i Hamar bispedømme. Geografisk omfattet det samme område som Nordre Land kommune. Gjeldet ble opprettet da Land prestegjeld ble delt i Nordre og Søndre Land prestegjeld ved kongelig resolusjon av 25. januar 1866, med virkning fra 1. mai 1866. Det besto da av Østsinni og Nordsinni sogn med Torpa annekssogn.
Prestegjeldet besto ved avviklingen av prestegjeld på begynnelsen av 2000-tallet av sognene Østsinni (Østsinni kirke og Vølstad kirke), Nordsinni (Nordsinni kirke og Haugner kirke), Torpa (Åmot kirke og Kinn kirke) og Lunde (Lunde kirke).
Den norske utvandringens minnekirke

Den norske utvandringens minnekirke (Utvandrerkirken) er en kirke i USA som ble bygget i 1896 av nordmannen Ole Haraldsen som Oak Ridge Lutheran Church. 
Kirkens opprinnelige plassering var 30 km vest for elven Mississippi og 25 km fra grensen til Iowa på en høyde utenfor Houston i Minnesota. Kirken har et 20 meter høyt tårn. Skipet er rektangulært, koret er nærmest rektangulært, men med hjørnene kuttet 45 grader, og det er sakristitilbygg på nordsiden av koret. Alterringen, alteret, prekestolen og vinduene kommer fra en eldre kirke oppført ved Highland Prairie i Minnesota i 1865. 
Kirken var i bruk fra 1896 til 1967. I denne perioden hadde tre prester sine kall der. Den første var Kristian Magelssen, han var født i Fosen i 1839, emigrerte i 1863 og fikk sin utdannelse ved Concordia Seminary i St. Louis i Missouri mellom 1863 og 1866. Etterfølgeren var hans sønn, Nils S. Magelssen, som tjente ved Oak Ridge fra 1914 til 1949. Den siste presten ved Oak Ridge var Isak R. Gronlid, født i 1897 i Waterville i Iowa. Han overtok ved Oak Ridge i 1949 og tjente der inntil menigheten ble nedlagt i 1967. 
Oak Ridge-kirken ble vigslet på nytt som Den norske utvandringens minnekirke den 11. august 2002 av fungerende biskop i Hamar, Ole Elias Holck. Seremonien samlet norske og etterkommere av norske utvandrere i andre land for å ære minnet til sine utvandrede slektninger og forfedre.
Lawrence Livermore National Laboratory

Lawrence Livermore National Laboratory (LLNL) er et amerikansk nasjonalt laboratorium, en multidisiplin forskningsinstitusjon med nesten 10 000 tilknyttede personer i forskjellige funksjoner. Forskning og utvikling foregår innen områder som kjemi, fysikk, materialteknikk, biologi, matematikk, datateknikk og ingeniørfag. Laboratoriet beskriver seg selv som et ledende forsknings- og utviklingssenter for vitenskap og teknologi anvendt på områder som angår nasjonal sikkerhet. LLNL er sammen med Los Alamos National Laboratory et av to steder i USA der det foregår forskning og utvikling av atomvåpen.
LLNL forsker også på områder som kjernefysisk fusjon basert på treghetsinnelukking, tungregneteknikk og datasikkerhet og forskning på isotoper. 
LANL ble opprettet i 1952. Det sorterer under Energidepartementet og drives av University of California med et årlig budsjett på rundt 10 milliarder kroner.
Elvevannymfe

Utbredelse

Elvevannymfe er utbredt i Europa, østover inn i Asia.  Finnes i Danmark, langs kysten av det sørlige Sverige og Finland. Finnes på egnede lokaliteter i det sørøstlige Norge , rundt «Oslofjorden».

Utseende

Kjønnene er ulike. Hannens kropp er lysblå med mørke flekker på oversiden. Hunnen ligner hannen men er grønngul i stedet for blå.
Vingene holdes taklagt bak på kroppen i hvile.  Vingespennet er mellom 40 og 50  millimeter.

Levevis

Nymfen lever på bunnen langs bredden i, soleksponerte, langtsomtflytende elver eller kanaler, rike på vannplanter. Vannet må være rent og ikke surt.
Eggene legges på vannplanter, vanligvis under vannlinjen.  Utviklingen tar 1 år. 
Nymfen overvintrer på vegetasjonen eller ved røttene. De voksne (imago) vannymfene finnes vanligvis ikke langt fra stedet der de levde som nymfe.
Flygetiden er fra juni til  august.
Elvevannymfe har ufullstendig forvandling, overgang fra nymfe til det voksne kjønnsmodne insektet går gradvis gjennom flere hudskift (nymfestadier). Nymfene lever i vann og ligner derfor lite på de voksne (imago), bortsett fra størrelsen. Når nymfen kommer til det siste hudskiftet finner den et strå eller noe, der den kan klatre opp over vannflaten. Her blir den hengende, mens huden revner på ryggsiden. Den nyklekte  vannymfen  blir hengende på den gamle huden, eller like ved siden av, helt til den nye huden er noe herdet, og vingene har fått sin endelige form.
Slaget ved Ramillies

Slaget ved Ramillies var et stort slag under den spanske arvefølgekrig. Dette var en av hertugen av Marlboroughs største seirer noensinne og en av de mest avgjørende under hele krigen. I og med seieren tok de allierte over de spanske Nederlandene. Slaget ble et vendepunkt for kampanjene i 1706 etter franskmennenes fremganger i Italia tidligere det året.
Slagfeltet var ved Ramillies i det som i dag er Belgia.
Elisabeth IIs diamantjubileum

Elisabeth IIs diamantjubileum er en internasjonal feiring av Elisabeth IIs 60 år på tronen. Elisabeth II er dronning i 16 suverene stater, 12 av disse var britiske dominioner eller kolonier da hun arvet tronen i 1952.
Elisabeth II ble monark i syv stater da hennes far, Georg VI, døde 6. februar 1952. Hun er den eneste monarken ved siden av Victoria til å feire «diamantjubileum» (60-årsjubileum) på tronen i Storbritannia, Canada, Australia og enkelte andre samvelderiker.
Frekvenshopping

Frekvenshopping (engelsk Frequency-hopping spread spectrum, FSSS) er en metode for radiosamband som går ut på hurtig å skifte bærebølgefrekvens etter en pseudotilfeldig sekvens som både sender og mottaker vet om, men ingen andre. Systemet er mye brukt i militære sambandssystem fordi dette gir ekstra beskyttelse mot oppdagelse, avlytting og jamming.
M62

M62 er en motorvei i Storbritannia som går mellom Liverpool i vest og Hull i øst. Den er Nord-Englands betydeligste motorvei i øst–vest-retning og passerer blant annet byene Manchester, Bradford, Leeds og Wakefield. De siste to milene til Hull er firefeltveien A63. Vest for M62s østlige endepunkt går A63 felles med M62 til Leeds. Veien er en delstrekning i Europavei 20 og deler viss strekning med Europavei 22, men der er ingen skilting om dette langs veien. Den er også Storbritannias høyest beliggende motorvei (372 moh.) der den krysser fjellkjeden Penninene.
Bjørn Horsberg

Andre verdenskrig

Horsberg tok Eksamen artium i 1943. Han dro i september 1943 via Mosjøen til Sverige. Han ble så vervet som agent i Secret Intelligence Service (SIS) og fikk trening som radiotelegrafist og soldat. Det første oppdraget i det okkuperte Norge var Operasjon Rollo våren 1945.

Etter krigen

I 1946 var han en av ti overlevende i Mistberget-ulykken. Han tjenestegjorde som etterretningsoffiser i Luftforsvaret da han 25. mars 1951 ble skutt og drept under en ettersøkning.
Eigil Knutsen

Bakgrunn

Eigil Knutsen er oppvokst i Karmøy kommune i Rogaland, men flyttet til Bergen i 2008 der han har utdannet seg innen økonomi på Universitetet i Bergen.
Knutsen har tidligere ledet Bergen AUF, vært styremedlem i AUF i Hordaland og styremedlem og leder i Arbeiderpartiet i Bergen.
Nabil Dirar

Landslaget

Han ble tatt ut i Marokkos tropp til VM i fotball 2018 i Russland.
Richard Thaler

Bøker

Thaler har skrevet en rekke bøker beregnet på et bredt publikum om hvordan psykologi innvirker på finansielle beslutninger. Blant disse er Quasi-rational Economics og The Winner's Curse, hvorav sistnevne er en bokversjon av Thalers spalte i tidsskriftet Journal of Economic Perspectives kalt anomali. Et av hans hovedperspektiv er at menneskesynet som dominerer i økonomifaget er mangelfullt. Dette fordi modellene forutsetter at individer handler superrasjonelt, følelsesløst og uhindret av manglende selvkontroll over egne beslutninger.
Sammen med Harvard-juristen Cass Sunstein utgav Thaler i 2008 bestselgeren Nudge: Improving Decisions About Health, Wealth, and Happiness. I boka beskriver han hvordan kunnskap om psykologi og atferdsøkonomi kan brukes til å fremme mer fornuftige beslutninger. Ved å gjenkjenne hvilke tankefeil som mennesker er systematisk tilbøyelige til å gjøre, kan ugunstige beslutninger avverges ved å tilby beslutningstaker valgmuligheter som gjør det lett å velge det mest fornuftige alternativ. Thaler og Sunstein foreslår faguttrykket «choice architecture» om strategien med å presentere handlingsalternativer på en slik måte at de gir størst sannsynlighet for at beslutningstakerne faktisk velger handlingsalternativet de selv i ettertid vil synes er mest rasjonelt. Boka Nudge: Improving Decisions About Health, Wealth, and Happiness har et rikt utvalg av eksempler fra personlig økonomi, helse, boliglån og miljøvern. 
I 2015 utgav Thaler en bok om hvordan fagfeltet atferdsøkonomi har utviklet seg siden 1970-årene, kalt Misbehaving: The Making of Behavioral Economics. 
Ingen av Thalers bøker er oversatt til norsk (pr oktober 2017).
Åsljunga

Åsljunga er et tettsted i Örkelljunga kommune i Skåne län i Sverige. I 2010 hadde tettstedet 659 innbyggere.
Scafe (båt)

Scafe er en gresk fiskebåt med rak og vertikal forstevn fra kjøl til baugsprydet på et skrog med meget kort kjøl og akterspeil på akterenden. Denne båttypen er av nyere dato i sammenligning med de andre tradisjonelle fartøyene i Hellas tilbake til 1800-tallet. 
Riggingen er en «sakoleva»-rigg med skværseil og en stor spriseil med lang stang på den samme masten som ikke heller så sterkt forover som på den klassiske båttypen sacoleva. Dertil hadde man to klyverseil mot baugsprydet samt et stagseil og en aktermast med en latinerseil ytterst på akterenden. Scafe-farkostene hadde deres opprinnelse i den greske øya Symi, og blir også kalt «symiaki-båten» («simiaki scafi»). De største var på 15 meter i lengde med en bredde på 5 meter med et mannskap på 7 til 8 mann. Dette var et fiskefartøy som fisket svamp med dykkere som hentet opp store mengder til lasterommet.
Kværnerbyen

Kværnerbyen er et nytt boligområde i bydel Gamle Oslo under utvikling på Kværner Brugs gamle tomt øst i Lodalen i Oslo. Kværnerbyen er et av landets største boligprosjekter og planleggingen har pågått i flere år. I kommuneplanen for 2004 er Kværnerbyen utpekt som et av ni hovedområder for boligutbygging i hovedstaden Opprinnelig var prosjektet planlagt å hete «Quærnerbyen». «Kvernerbyen» ble også vurdert. Etter avstemning i bydelsutvalget endte man opp med dagens form: «Kværnerbyen».
Den delen av Lodalen som huser OBOS' boligby-prosjekt avgrenses av Gjøvikbanen i nord, Enebakkveien i øst, Konows gate i sør og av Lodalsbruene i vest. Området der Kværnerbyen anlegges er på folkemunne kalt Kværnerdumpa.
Kværnerbyen er planlagt å inneholde 1 600-1 800 boliger, barnehage (i drift fra januar 2008), kontorer, restauranter og forretninger. Parallelt med utbygging av boliger og næringslokaler, blir det også bygget ny infrastruktur i området. Vannspeil  gjennom de sentrale deler av området er mest framtredende i så måte. 
Høsten 2007 flyttet de første beboerne inn i borettslagene Turbinen 1 og Turbinen 2 i Kværnerbyen. I 2008 besluttet OBOS å starte utbyggingen av byggetrinn 2 av boligområdet.
Ved ferdigstillingen av Kværnertoppen og Kværnerdammen i 2019 vil det være 1626 boliger i Kværnerbyen.

Kollektivbetjening

I dag betjener busslinje 32 Kværnerbyen med ny endestasjon opprettet i 2008. Bydelsutvalget Gamle Oslo har ellers fremmet og vedtatt forslag om Kværner jernbanestasjon. Mest relevant er en stasjon på Loenga-Alnabrulinjen eller Gjøvikbanen. Stasjonen vil ha et stort og økende publikumsgrunnlag for Kværnerbyen, søndre Vålerenga, Etterstad og den nye Jøtulbyen.
Rikiya Kawamae

Karriere

Rikiya Kawamae startet sin profesjonelle karriere i Cerezo Osaka i 1990. Han har også spilt for Sagan Tosu, Mito HollyHock og ALO's Hokuriku.
Kveldpåfugløye

Utseende

En stor (vingespenn 75 – 95 mm) sommerfugl, kroppen er forholdsvis kort og vingene brede til svermer å være. Hodet er ganske lite med reduserte munndeler, antennene smalt fjærformede. Forvingene er noe flikete. Brystet er svart i midten, grått på sidene, bakkroppen grå. Forvingene er brunlige med et svakt, rosa skjær, med flere smale, lyse og mørke tverrbånd. Bakvingene er for det meste rosa, nær bakkanten med en stor, rund, svart øyeflekk med en blå ring inne i. Larven er grønn.

Levevis

Larvene lever vanligvis på selje (Salix caprea), sjeldnere på apal eller andre løvtrær. De er bare aktive om natten og gjemmer seg om dagen. Kveldpåfugløyet flyr i løv- og blandingsskog i mai – juni. Som andre Smerinthinae tar den ikke næring til seg som voksen, men overlever på næring den har lagret fra larvetiden.

Utbredelse

Kveldpåfugløyet finnes over det meste av Europa østover til Sibir. I Norge forekommer den på Østlandet og Sørlandet, nord til Hamar og vest til Farsund. Den kan noen steder være forholdsvis vanlig. I Amerika blir den erstattet av den ganske like arten Smerinthus jamaicensis.
Johannica

Utseende

Små, avlange, blanke, mørke bladbiller. Antenenne er tydelig utvidet mot spissen, de fire ytterste leddene danner en løs klubbe. Pronotum er rektangulært, en del smalere enn dekkvingene, som er jevnbrede, svært blanke med spredte, grove groper. Beina er gjerne røde.

Levevis

I alle fall en av artene lever på slyngplanten Pandorea pandorana (familien Bignoniaceae).

Utbredelse

Slekten er utbredt i det østlige Australia (New South Wales, Queensland).
Hellas under VM i friidrett 2017

Resultater

(Q, q – kvalifisert, NM – intet gyldig resultat, SB – sesongbeste, PB – personlig bestenotering)
Bjoafjorden

Bjoafjorden er en sidefjord av Halsnøyfjorden og Hardangerfjorden på fylkesgrensen mellom Hordaland og Rogaland i kommunene Kvinnherad, Vindafjord og Etne. Fjorden har innløp i nord mellom Jonasvoll ytterst på Tittelsnes i Sveio og Askeneset på Borgundøya i Kvinnherad. Fra her går fjorden 15 kilometer sør-østover på sørvestsiden av Borgundøya.
Sør for Borgundøya går det lille fjordstykket Melen østover og fortsetter frem som Skånevikfjorden. I sørøst deler Bjoafjorden seg i to grener, Etnefjorden mot øst og Ølsfjorden mot sør. Fra innløpet av Bjoafjorden til bunnen av Etnefjorden ved Etne er lengden 24 kilometer. 
Rett nord for innløpet til disse to fjordene ligger tre øyer. Romsa, som er den største av disse, ligger lengst nord. På den andre siden av Romsasundet ligger Glopsøya og lengst sør ligger Tolløya. På østsiden av disse øyene blir sundet også kalt Romsasundet, mens sundet på vestsiden av øyene heter Haugessundet etter bygden Haugsgjerd som ligger her.
Vest for Haugsgjerd, på sørsiden av Bjoafjorden, ligger de to bygdene Innbjoa og Utbjoa (Bjoa). Fra Utbjoa går det fergesamband over Bjoafjorden til Fjelberg på Fjelbergøya i Kvinnherad og videre til  Sundnes på Halsnøya. Det går og ferge til Skjersholmene på Stord.
Fraser Digby

Aktiv karriere

Digby startet karrieren som juniorspiller i Manchester United og hadde to låneopphold i Oldham Athletic og Swindon Town før sistnevnte kjøpte han i desember 1986. Etter Swindon Town tapte 2-6 mot Blackpool FC, fikk Digby sin ligadebut i september 1986 mot Rotherham United. Kampen endte 2-0 og han stod samtlige kamper resten av sesongen. Han var et klart førstevalg i klubben de neste 11 sesongene, bortsett fra da Glenn Hoddle tok over som manager i 1991 og likestilte Digby med hans konkurrent Nicky Hammond. Han ble lånt ut til sin gamle klubb Manchester United i 1992 og var reserve i flere kamper.
Han spilte én sesong i Premier League i 1993-94, men mistet mange kamper på grunn av skader. Han forlot Swindon Town etter uenigheter med manager Steve McMahon og gikk gratis til Crystal Palace Etter tre sesonger var han innom Barry Town og Huddersfield Town før han signerte for QPR og spilte et lite antall kamper der. På grunn av økonomiske problemer i klubben, ble han i 2001 frigitt til Purfleet som spilte utenfor ligasystemet. Han gikk etter kort tid videre til Kidderminster hvor han hadde kontrakt for en kamp av gangen. Samtidig var han keepertrener og hadde en kommersiell stilling i Swindon Town. Hans siste kamp var for Cirencester Town i 2004, hvor han spilte én kamp for hans venn Brian Hughes som var manager i klubben.

Annet

Han ble kåret til årets spiller i Swindon Town i 1997 og 1998.
Sesongen 2009-10 stemte leserne av lokalavisen Swindon Advertiser fram sitt favorittlag gjennom tidene og Digby ble stemt fram som tidenes beste keeper på Swindon Town.

Landslag

Digby spilte fem kamper for England U-21 mens han var i Swindon Town
Baufil

Baufil er en sag som kan brukes til å sage i metall eller bein. Den har et finere blad enn hva en vanlig sag har. Sagbladet er også hardere fordi det er typisk laget av høykarbonlegert stål. 
Små handholdte baufiler er typisk konstruert med et fint sagblad spendt i en metallbue, handtaket er ofte et pistolgrep. Sagbladet har tenner på den ene siden langs nesten hele bladets lengde, men med typisk bare en skjæreretning. Bladet til baufilen er typisk veldig sprøtt og må behandles korrekt for å unngå at det knekker. 
Store elektriske baufiler kan ofte erstatte båndsager på verksteder eller slakteri.
Paronymus

Utseende

Middelsstore (vingespenn 35-40 millimeter), brune smygere. Forvingen har noen små, hvite flekker. Bakvingen er mer eller mindre gul.

Levevis

Artene lever i skog.

Utbredelse

Slekten er utbredt i Vest-Afrika.
Kiyoto Furushima

Karriere

Kiyoto Furushima startet sin profesjonelle karriere i Bellmare Hiratsuka i 1987. Han har også spilt for Avispa Fukuoka, Omiya Ardija og NTT Kumamoto.
Kawagoe gasskraftverk

Kawagoe gasskraftverk er et varmekraftverk i byen Kawagoe i prefekturet Mie. Installert produksjonseffekt er 4802 MW. Brenselkilden er naturgass. 
Operatør er energiselskapet Chubu Electric Power.
Sandvigdalsfjorden

Sandvigdalsfjorden (også skrevet Sandvikdalsfjord) er en fjord på grensa mellom Kristiansand og Søgne kommune i Vest-Agder. Den har innløp ved holmen Ryvingen, vest for Flekkerøy. Fjorden er nesten fire kilometer lang og smalner raskt inn på vei nordover. Midt i den ytre delen av fjorden ligger lille og store Langøya. Den innerste halvdelen av fjorden er smal og blir også kalt Holskogkilen. Innløpet til kilen er rundt 80 meter bredt, men lenger inne er den rundt 30 meter på det smaleste. Fylkesvei 456 går langs store deler av vestsida av Sandvikdalsfjorden og Holskogkilen.
Edge of Tomorrow

Handling

Soldaten Bill Cage (Tom Cruise) og hans mannskap drar ut på et selvmordsoppdrag når de må kjempe mot romvesener. Cage blir drept med en gang, men han våkner mirakuløst nok igjen neste morgen. Han oppdager at det faktum at nærkontakt med alfa-romvesenet gjorde at han har blitt dømt til å gjenoppleve kampdagen om og om og om igjen. For hver gang blir Cage litt smartere, litt tøffere og litt sterkere. Sammen med en medsoldat som har mer kunnskap om vesenene enn noen andre, Rita Vrataski (Emily Blunt), legger han planer for å endelig kunne bekjempe dem og redde kloden.
Københavns Energi

Københavns Energi (KE) er en dansk forsyningsvirksomhet som eies av Københavns Kommune. I 2008 omsatte virksomheden for 3,7 milliarder danske kroner og beskjeftiget 700 ansatte. Aktivitetene omfatter leveranse av gass, vann og varme til innbyggerne i Københavns Kommune samt håndtering av spillvann for i alt 19 kommuner i hovedstadsregionen. I 2006 ble KEs virksomhet innenfor elektrisitetsforsyning solgt til DONG Energy.

Bygas

I alt 20 millioner kubikkmeter bygass blir produsert på Kløvermarken Gasværk og Strandvænget Gasværk og leveres til omkring 160 000 husstander i København, i tillegg til områder i Tårnby, Hvidovre og Rødovre.

Historie

Københavns Energis historie går tilbake til 1857 og 1859, hvor Københavns Belysningsvæsen og Københavns Vandforsyning ble etablert. Vannforsyningen etablerte en rekke vannverker, hvorav noen lå langt fra København – og ble med tiden Danmarks største vannforsyning. Det første gassverk ble satt i drift i 1857, mens det første elektrisitetsverk, Gothersgade Elværk, ble satt i drift i 1892. I 1925 begynte produksjonen av fjernvarme.
I 1998 ble Københavns Vandforsyning og Afløbskontoret slått sammen til Københavns Vand. Året etter skiftet Københavns Belysningsvæsen navn til Københavns Energi, og i 2001 fusjonerte Københavns Energi og Københavns Vand til Københavns Energi. Københavns Borgerrepræsentation besluttet i 2005 å skille ut og selge den delen av virksomheten som drev med elektrisitetsforsyning, fra 1. mai 2006 ble det overtatt av DONG Energy. Samtidig ble de enkelte områder i Københavns Energi splittet i en rekke aksjeselskaper som alle eies av Københavns Kommune.
Sinobirma malaisei

Utseende

En middelsstor, gul påfuglspinner, vingene med spredte, mørkere skjell. Kroppen er forholdsvis spinkel. Forvingen har en rett, rødbrun tverrlinje. Alle vingene har en liten øyeflekk.

Utbredelse

Arten lever i Yunnan-provinsen i Kina og i det nordlige Burma. Den er dermed (forutsatt at den er riktig plassert) den eneste representanten for gruppen Urotini utenfor Afrika.
VM i skiskyting 2017

Søknadsprosess

Hochfilzen ble valgt av i International Biathlon Union (IBU) høsten 2012 på deres årlige konferanse i Merano i Italia. Hochfilzen ble valgt foran Östersund med 27 mot 20 stemmer.
Balloki kraftverk

Balloki kraftverk er et kombinert gasskraftverk og oljekraftverk litt utenfor Lahore i Punjab i Pakistan. Det har en installert produksjonskapasitet på 210 MW, fordelt på en blokk. Anlegget ble påbegynt omkring 2002, og stod ferdig i 2010. Brenselkilden er dieselolje og naturgass. Operatørselskapet holder er Orient Power Co. Det har vært eiere fra Oman og Tyskland i dette anlegget. Utstyret er hovedsakelig levert av General Electric og Skoda.
Peter III av Russland

Liv og virke

Han var eneste sønn av hertug Carl Frederik av Slesvig-Holsten-Gottorp og Anna Petrovna, en datter av Peter den store. Han tilhørte en linje av fyrstehuset Oldenburg og grunnla linjen Romanov-Holstein-Gottorp.
Han ble avsatt i et statskupp 8. juli 1762 til fordel for ektefellen Katarina og døde senere mens han satt i eksil.
Bountyøyene

Historie

Området ble oppdaget 9. september 1788 av den britiske kapteinen William Bligh og ble navngitt etter hans fartøy, HMAV «Bounty», bare noen måneder før det berømte mytteriet. I 1870 tok den britiske kapteinen George Palmer øyene i britisk besittelse. På begynnelsen av 1800-tallet var området en jaktmark for selfangere.
Området ble i 1998 oppført på Unescos verdensarvliste.
Troll (landbruk)

Troll er et kombi-landbruksredskap, opprinnelig til å slepes etter en hest. Den har to hjul, som holder oppe opphenget av en ramme – en såkalt trollramme, som styres ved hjelp av to håndtak av en person som går bak redskapet. På rammen kan man feste ulike skjær til hypping, ugrasluking, høsting av rotvekster med mer, radsåmaskin, eller annet. Roterende redskap kan få kjededrift fra hjulene. Ved transport kan rammen festes i hevet posisjon. Troll finnes også for traktor. Dette har ikke hjulstell, men trollrammen festes på et trolltårn montert bak på traktoren.